সার্থক বলেছিলেন রবীন্দ্রনাথ— ‘জীবনের ধন কিছুই যাবে না ফেলা’। লাইনটি থেকে জীবন এবং ধন শব্দ দু’টিকে বার করে আনা যাক। মিশিয়ে দেওয়া যাক ‘আর্ট অফ লিভিং’খ্যাত শ্রীশ্রী রবিশঙ্করের উৎসবে। শোনা যায় বেঁচে থাকার শৈলী নিয়ে জ্ঞানদান করেন শ্রীশ্রী। দেশ এবং বিশ্বে তাঁর ভক্তের সংখ্যা নেহাত কম নয়। তাঁর সংস্থার প্রচার, প্রসার এবং ভাণ্ডার বিস্তৃত। দেশের আরও বহু আধ্যাত্মিক সংস্থার মতো তাঁর সংস্থাটিও দিব্যি চলছে। ভক্তের অনুদানে ফুলে-ফেঁপে উঠছে। এ পর্যন্ত কোনও সমস্যা নেই। যে কোনও বেসরকারি প্রতিষ্ঠান যতক্ষণ পর্যন্ত দেশের আইন লঙ্ঘন না করছে, ততক্ষণ পর্যন্ত তা কার্যপ্রক্রিয়া নিয়ে প্রশ্ন তোলা অর্থহীন। কিন্তু স্বঘোষিত গুরুর সংস্থার বিরুদ্ধে আইন লঙ্ঘনের অভিযোগ উঠেছে।
কথায় বলে, আইন থাকলে তার ফাঁকও থাকে। বিশেষত, যদি মাথার উপর ছত্র ধরার কাজটি করেন কোনও প্রভাবশালী। বাস্তবে শ্রীশ্রীর হাত আজানুলম্বিত কি না, জানা না-থাকলেও প্রভাবে তা পায়ের পাতা ছুঁয়েছে। স্বয়ং প্রধানমন্ত্রী তাঁর ছত্রধর। তাই আইন ফাঁকি দিয়েও যমুনার তটে উৎসব করতে তাঁর সমস্যা হয় না। প্রয়োজনে দেশের সেনাবাহিনীর সাহায্য নিয়ে তিনি তাঁর নিজের সংস্থার ব্যবস্থাপনার কাজ করিয়ে নিতে পারেন। অভিযোগ, যমুনার তটে যে বিশালায়তন উৎসবের ব্যবস্থা তিনি করেছেন, তা পরিবেশবিরোধী। পরিবেশ ধ্বংসের জন্য জাতীয় গ্রিন ট্রাইব্যুনালে মামলা হয়েছে। প্রাথমিকভাবে অনুষ্ঠান বন্ধ করার নির্দেশও দিয়েছিল ট্রাইব্যুনাল। 
তবে শেষপর্যন্ত পরিবেশ ধ্বংসের ক্ষতিপূরণ চাওয়া হয় ধর্মগুরুর সংস্থার কাছে। পরিবেশ ধ্বংসের শাস্তি পাঁচ কোটি টাকা। প্রাথমিকভাবে সে টাকা দিতে অস্বীকার করেন শ্রীশ্রী। পরে প্রথম কিস্তিতে ২৫ লক্ষ টাকা দিতে সম্মত হন। কীভাবে কয়েক কোটি টাকার বিনিময়ে পরিবেশ ধ্বংসের এই ‘লাইসেন্স’ দেওয়া হল, তা ভিন্ন বিতর্ক। কিন্তু মামলার সূত্রেই জানা গিয়েছে, স্বঘোষিত ধর্মগুরুর সংস্থা সরকারের কাছ থেকে উৎসবের জন্য কয়েক কোটি টাকা অনুদান পেয়েছে। শোনা যাচ্ছে, সরকারের কাছ থেকে সংস্থাটি মাঝেমধ্যেই অনুদান পায়। দেশের মানুষের জীবনশৈলীর উন্নয়নে সরকারের অবশ্যই কিছু কর্তব্য আছে। সেজন্য বিবিধ সরকারি সংস্থাও আছে। কিন্তু শ্রীশ্রীর সংস্থা তো সরকারি নয় ! তাকে অনুদান দেওয়ার যুক্তিটিও স্পষ্ট নয়। স্পষ্ট নয়, কেন সেই বেসরকারি অনুষ্ঠানের ব্যবস্থাপনায় দেশের সেনা জওয়ানদের ব্যবহার করা হয় ! কেন প্রধানমন্ত্রী উৎসবের উদ্বোধন করেন এবং সংস্থাটির হয়ে কার্যত ওকালতি করেন !
জীবনের ধন অস্বীকার করতে পারছেন না ব্যক্তি নরেন্দ্র মোদী। রবিশঙ্কর, রামদেবের মতো স্বঘোষিত গুরুদের সঙ্গে তাঁর এবং তাঁর দলের অনেকেরই ব্যক্তিগত সম্পর্ক। ওই সমস্ত গুরুর ব্যাপ্ত ভক্তকুল নরেন্দ্র মোদীদের ‘ভোটধন’। সুতরাং, তাকে অস্বীকার করতে পারেন না প্রধানমন্ত্রী। জীবনশৈলীর ‘প্রাইভেট’ উৎসবে ব্যক্তিগত সম্পর্ক ঢুকে পড়ে। এবং মোদী সরকার দেশের ধন ব্যবহার করে বসে। পরিবেশ-পরিস্থিতিকে বৃদ্ধাঙ্গুষ্ঠ দেখিয়ে যেনতেনপ্রকারেণ উৎসবের ব্যবস্থা হয়। নরেন্দ্র মোদীদের রাজনীতিতে এই স্বঘোষিত গুরুরাই ‘জীবনের ধন’। তাঁদের তো ধূলায় অবহেলিত হতে দেওয়া যায় না !